b'\n_START_ARTICLE_\nLeena Rauhala\n_START_SECTION_\nEduskuntaty\xc3\xb6\n_START_PARAGRAPH_\nRauhala oli eduskuntavuosinaan varsinaisena j\xc3\xa4senen\xc3\xa4 nelj\xc3\xa4ss\xc3\xa4 eri valiokunnassa, sivistysvaliokunnassa kausina 1999\xe2\x80\x932003 ja 2007\xe2\x80\x932011, sosiaali- ja terveysvaliokunnassa sek\xc3\xa4 ty\xc3\xb6el\xc3\xa4m\xc3\xa4- ja tasa-arvovaliokunnassa kaudella 2003\xe2\x80\x932007 ja tulevaisuusvaliokunnassa kaudella 2011\xe2\x80\x932015. Lis\xc3\xa4ksi h\xc3\xa4n oli muun muassa Pohjoismaiden neuvoston Suomen valtuuskunnan j\xc3\xa4sen vuosina 2004\xe2\x80\x932007. Kristillisdemokraattisessa eduskuntaryhm\xc3\xa4ss\xc3\xa4 Rauhala toimi ensimm\xc3\xa4isen\xc3\xa4 varapuheenjohtajana vuosina 2007\xe2\x80\x932015 ja toisena varapuheenjohtajana vuosina 2004\xe2\x80\x932007._NEWLINE_Rauhala oli ehdolla my\xc3\xb6s vuoden 2015 eduskuntavaaleissa, mutta j\xc3\xa4i varasijalle saatuaan 30 \xc3\xa4\xc3\xa4nt\xc3\xa4 v\xc3\xa4hemm\xc3\xa4n kuin valituksi tullut Sari Tanus.\n_START_SECTION_\nKaupunginvaltuutettuna\n_START_PARAGRAPH_\nRauhala on ollut Tampereen kaupunginvaltuutettu vuodesta 1997 l\xc3\xa4htien. Kaupunginvaltuutettuna h\xc3\xa4n on toiminut muun muassa kaupunginhallituksen, koulutuslautakunnan, Tampere-talon hallituksen ja Tampereen ammattikorkeakoulun hallituksen j\xc3\xa4senen\xc3\xa4.\n_START_SECTION_\nKolumnistina\n_START_PARAGRAPH_\nRauhala on kirjoittanut kolumneja eri lehtiin ja ottanut kirjoituksissaan kantaa poliittisiin ja eettisiin kysymyksiin.\n_START_SECTION_\nTunnustukset\n_START_PARAGRAPH_\nPresidentti Sauli Niinist\xc3\xb6 my\xc3\xb6nsi Leena Rauhalalle vuonna 2013 sosiaalineuvoksen arvonimen.\n_START_SECTION_\nAate ja politiikka\n_START_PARAGRAPH_\nRauhala on sosiaalil\xc3\xa4\xc3\xa4ketieteen asiantuntija ja siksi h\xc3\xa4nen useat lains\xc3\xa4\xc3\xa4d\xc3\xa4nt\xc3\xb6aloitteensa ja kysymyksens\xc3\xa4 koskevat sosiaali- ja terveyspolitiikkaa. Rauhala on perehtynyt tutkimaan yhteis\xc3\xb6llist\xc3\xa4 ja yhteiskunnallista vaikutusta ihmisen kokonaisvaltaiseen hyvinvointiin. H\xc3\xa4n korostaa terveyspalveluissa ihmisarvoa. _NEWLINE_Leena Rauhala tahtoo nostaa perheen merkityst\xc3\xa4 yhteiskunnan hyvinvoinnin pohjana. Kristillisdemokraattien mielest\xc3\xa4 p\xc3\xa4\xc3\xa4t\xc3\xb6ksi\xc3\xa4 teht\xc3\xa4ess\xc3\xa4 ihmisarvon tulee olla aina markkina-arvoja t\xc3\xa4rke\xc3\xa4mpi, siksi talouspolitiikassa tulee keskitty\xc3\xa4 sosiaalisten ep\xc3\xa4kohtien ratkaisemiseen. Rauhalan p\xc3\xa4\xc3\xa4teemoja ovat ik\xc3\xa4ihmisten palvelut, lastensuojelu, peruskoulutus, lasten ja nuorten hyvinvointi, sek\xc3\xa4 perheiden hyvinvointi kristillisen maailmankatsomuksen mukaan._NEWLINE_Vuonna 2003 Rauhala ehdotti kirjallisessa kysymyksess\xc3\xa4\xc3\xa4n koulujen evoluutio-opetuksen siirt\xc3\xa4mist\xc3\xa4 biologian tunneilta el\xc3\xa4m\xc3\xa4nkatsomustietoon, v\xc3\xa4itt\xc3\xa4en evoluutiossa olevan kysymys \xe2\x80\x9denemm\xc3\xa4nkin uskonnosta kuin tieteest\xc3\xa4\xe2\x80\x9d. _NEWLINE_Rauhala teki vuonna 2010 hallitukselle kirjallisen kysymyksen, kuinka er\xc3\xa4\xc3\xa4n kustantamon wicca-aiheisen kirjasarjan julkaiseminen voitaisiin est\xc3\xa4\xc3\xa4. H\xc3\xa4n teki my\xc3\xb6s kirjasarjan sis\xc3\xa4ll\xc3\xb6st\xc3\xa4 tutkintapyynn\xc3\xb6n keskusrikospoliisille. Rauhalan mukaan sarja kuvaa nuorille sopimattomasti huumeiden ja p\xc3\xa4ihteiden k\xc3\xa4ytt\xc3\xb6\xc3\xa4 ja seksi\xc3\xa4. Stabenfelt-kustantamo p\xc3\xa4\xc3\xa4tti olla julkaisematta Cate Tiernanin Sweep-sarjaa Suomessa, Ruotsissa ja Norjassa. Suomen luonnonuskontojen yhdistys Lehto ja Pakanaverkko paheksuivat tiedotteessaan, ett\xc3\xa4 Rauhala teki tutkintapyynn\xc3\xb6n siit\xc3\xa4, ett\xc3\xa4 kirjasarjan henkil\xc3\xb6hahmot harjoittavat wiccaa. Muun muassa Turun science fiction -kirjallisuusseuran Pasi Karppanen kirjoitti, ett\xc3\xa4 \xe2\x80\x9deduskunnan teht\xc3\xa4v\xc3\xa4 ei ole Suomessa toimia sensuurielimen\xc3\xa4, eik\xc3\xa4 sill\xc3\xa4 ole edes valtuuksia siihen\xe2\x80\x9d.\xef\xbb\xbf\n_START_SECTION_\nSuku\n_START_PARAGRAPH_\nRauhalalla on kaksoissisko Leea Hiltunen, joka toimi kansanedustajana kristillisten eduskuntaryhm\xc3\xa4ss\xc3\xa4 vuodet 1991\xe2\x80\x931995 ja 1999\xe2\x80\x932003.\n_START_SECTION_\nKirjallinen tuotanto\n_START_PARAGRAPH_\nRauhala ja h\xc3\xa4nen kaksoissiskonsa Leea Hiltunen kirjoittivat vuonna 2002 yhdess\xc3\xa4 kirjan Eduskunnan kaksosten \xc3\xa4idin tarina, joka kertoo heid\xc3\xa4n \xc3\xa4idist\xc3\xa4\xc3\xa4n Taimi Siltalasta (o.s. Tuhkanen).'